CELEX: 32014D0248
Language: lt
Date: 1398643200000
Title: 2014/248/ES: 2014 m. balandžio 28 d. Komisijos įgyvendinimo sprendimas dėl Singapūro teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus  Tekstas svarbus EEE

3.5.2014   
            
            
               LT
            
            
               Europos Sąjungos oficialusis leidinys
            
            
               L 132/73
            
         KOMISIJOS ĮGYVENDINIMO SPRENDIMAS
   2014 m. balandžio 28 d.
   dėl Singapūro teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
   (Tekstas svarbus EEE)
   
      (2014/248/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 5 straipsnio 6 dalį,
   kadangi:
   
               (1)
            
            
               2012 m. spalio 22 d. Komisija Europos vertybinių popierių ir rinkų institucijai (EVPRI) suteikė įgaliojimus, prašydama pateikti rekomendaciją dėl Singapūro teisės ir priežiūros sistemos techninio įvertinimo kredito reitingų agentūrų atžvilgiu;
            
         
               (2)
            
            
               2013 m. gegužės 31 d. pateiktoje techninėje rekomendacijoje EVPRI nurodė, kad pagal rezultatus kredito reitingų agentūroms taikomą Singapūro teisės ir priežiūros sistemą galima palyginti su nustatytąja Reglamente (EB) Nr. 1060/2009;
            
         
               (3)
            
            
               pagal Reglamento (EB) Nr. 1060/2009 5 straipsnio 6 dalies antrą pastraipą turi būti įvykdytos trys sąlygos, kad trečiosios valstybės teisės ir priežiūros sistema būtų pripažinta lygiaverte to reglamento reikalavimams;
            
         
               (4)
            
            
               pirmoji sąlyga: kredito reitingų agentūros turi turėti trečiųjų šalių leidimą arba būti jose registruotos, joms nuolat turi būti taikoma veiksminga priežiūra ir jos privalo laikytis taisyklių. Singapūro kredito reitingų agentūrų teisės ir reguliavimo sistema įsigaliojo 2012 m. sausio 17 d. Singapūro pinigų institucija (MAS), kuri yra Singapūro centrinis bankas, yra įgaliota leisti antrinės teisės aktus remdamasi Vertybinių popierių ir ateities sandorių įstatymu (SFA). Pagal SFA, norėdamos teikti kredito reitingų paslaugas Singapūre, kredito reitingų agentūros turi turėti kapitalo rinkos paslaugų (KRP) licenciją ir jas nuolat prižiūri MAS. Kredito reitingų agentūroms, kaip KRP licencijų turėtojoms, taikytini MAS reglamentai apima Vertybinių popierių ir ateities sandorių (Licencijavimas ir veiklos vykdymas) reglamentus ir Vertybinių popierių ir ateities sandorių (Finansiniai ir atsargos reikalavimai kapitalo rinkos paslaugų licencijų turėtojams) reglamentus bei teisiškai privalomą Kredito reitingų agentūrų elgesio kodeksą. Singapūro teisės ir priežiūros sistema suteikia MAS plačius įgaliojimus, leidžiančius jai tirti, ar kredito reitingų agentūros laikosi savo teisinių įsipareigojimų be įsipareigojimų nuolat informuoti MAS apie bet kokius savo duomenų pasikeitimus ir teikti MAS finansinę informaciją. MAS turi teisę tikrinti KRP licencijos turėtoją, o kredito reitingų agentūros privalo suteikti MAS visapusišką prieigą prie savo apskaitos knygų, sąskaitų bei dokumentų ir suteikti informaciją ir priemones, kurių gali prireikti patikrinimui atlikti. MAS turi teisę pasidaryti bet kokių jai pateiktų apskaitos knygų kopijas arba jas pasiimti ir ji gali, pasinaudojusi savo tyrimų įgaliojimais, paprašyti pateikti dokumentus. 2012 m. balandžio mėn. Singapūre buvo trys licencijuotos kredito reitingų agentūros ir per pirmus aštuonis 2013 m. mėnesius MAS atliko vieną patikrą vietoje. Be to, MAS yra įgaliota kredito reitingų agentūrai rengti rašytinius nurodymus, nesusijusius su kredito reitingų turiniu, reitingų perspektyva ar metodikomis, jei ji mano, kad tai yra būtina arba naudinga visuomenės interesams arba investuotojų apsaugai, atšaukti kredito reitingų agentūros licenciją arba sustabdyti jos veiklą, skelbti informaciją, susijusią su kredito reitingų agentūros padarytu jos reguliavimo įsipareigojimų pažeidimu. MAS gali perduoti klausimus atitinkamoms nacionalinėms institucijoms baudžiamojo tyrimo ir patraukimo atsakomybėn tikslais. EVPRI ir MAS sudarytame bendradarbiavimo susitarime numatyta keistis informacija, susijusia su reikalavimų laikymosi užtikrinimo ir priežiūros priemonėmis, taikomomis tarpvalstybinę veiklą vykdančioms kredito reitingų agentūroms. Tuo remiantis turėtų būti laikoma, kad kredito reitingų agentūroms Singapūre taikomi leidimų išdavimo arba registracijos reikalavimai yra lygiaverčiai Reglamente (EB) Nr. 1060/2009 nustatytiems reikalavimams, o kredito reitingų agentūroms taikoma Singapūro priežiūros ir reikalavimų laikymosi užtikrinimo tvarka yra taikoma veiksmingai ir užtikrinamas jos laikymasis;
            
         
               (5)
            
            
               antroji sąlyga: kredito reitingų agentūroms trečiojoje šalyje turi būti taikomos teisiškai įpareigojančios taisyklės, kurios būtų lygiavertės Reglamento (EB) Nr. 1060/2009 6–12 straipsniuose ir I priede nustatytoms taisyklėms, išskyrus to reglamento 6a, 6b, 8a, 8b, 8c ir 11a straipsnius, I priedo B skirsnio 3 punkto ba papunktį ir 3a bei 3b punktus. Vertinant, kaip įgyvendinama ši sąlyga, reikėtų tinkamai atsižvelgti į Europos Parlamento ir Tarybos reglamento (ES) Nr. 462/2013 (2) 2 straipsnio 1 dalies nuostatas dėl tam tikrų Reglamento (EB) Nr. 1060/2009 nuostatų taikymo datos. Kalbant apie įmonių valdymą, Singapūro teisės ir priežiūros sistemoje numatytas bendras įpareigojimas kredito reitingų agentūroms, jų vadovams ir darbuotojams vykdyti savo užduotis savarankiškai, o veiksmingas direktorių nepriklausomumas pasiekiamas taikant specialios politikos reikalavimus ir turi būti atskleistas MAS. Kredito reitingų agentūros turi gauti MAS sutikimą dėl generalinio direktoriaus arba direktoriaus paskyrimo, kurį suteikdama MAS atsižvelgia į asmens patirtį, žinias ir ankstesnę veiklą. MAS turi teisę reikalauti nušalinti generalinį direktorių, direktorius ar kitus kredito reitingų agentūros pareigūnus, jei ji mano, kad šie asmenys nevykdo savo pareigų, pavyzdžiui, kiek tai susiję su interesų konfliktais ir peržiūros bei atitikties funkcija. Singapūro teisės ir priežiūros sistemoje yra numatytos išsamios nuostatos dėl faktinių ar galimų interesų konfliktų nustatymo, šalinimo, valdymo ir atskleidimo. Pagal šią sistemą taip pat reikalaujama, kad kredito reitingų agentūros įsivestų griežtą ir formalią peržiūros funkciją kredito reitingų nustatymo metodikoms peržiūrėti ir joje numatyti organizaciniai reikalavimai, kuriais užtikrinama, kad būtų laikomasi galiojančių įstatymų ir taisyklių, taip pat reikalavimai atskleisti informaciją, kaip antai informaciją, skelbiamą suteikiant kredito reitingus ir kasmet skelbiamą informaciją apie jos reitingų nustatymo veiklą. Todėl interesų konfliktų valdymo, organizacinių procesų ir procedūrų, kuriuos turi taikyti kredito reitingų agentūra, reitingų ir reitingų nustatymo metodų kokybės, kredito reitingų atskleidimo, taip pat bendro ir periodinio informacijos apie kredito reitingų nustatymo veiklą atskleidimo srityse Singapūro teisės ir priežiūros sistema turėtų duoti tokių pat rezultatų kaip Reglamentas (EB) Nr. 1060/2009. Tai suteikia lygiavertę apsaugą, t. y. užtikrina kredito reitingų agentūrų sąžiningumą, skaidrumą bei gerą valdymą ir kredito reitingų nustatymo veiklos patikimumą;
            
         
               (6)
            
            
               trečioji sąlyga: reguliavimo sistema trečiojoje valstybėje turi būti užkertamas kelias tos trečiosios valstybės priežiūros institucijoms ir kitoms viešosios valdžios institucijoms kištis į kredito reitingų turinį ir jų nustatymo metodus. Kiek galima įsitikinti, nėra jokių teisinių nuostatų, kurios suteiktų įgaliojimus MAS ar kokiai nors kitai valdžios institucijai daryti įtaką kredito reitingų turiniui ar jų nustatymo metodikai. Bet kokiems MAS veiksmams, viršijantiems jos įgaliojimus, gali būti taikoma teisminė peržiūra.
            
         
               (7)
            
            
               atsižvelgiant į išnagrinėtus veiksnius, galima laikyti, kad Singapūro kredito reitingų agentūrų teisės ir priežiūros sistema atitinka Reglamento (EB) Nr. 1060/2009 5 straipsnio 6 dalies antroje pastraipoje nustatytas sąlygas. Todėl Singapūro kredito reitingų agentūrų teisės ir priežiūros sistema turėtų būti laikoma atitinkančia Reglamentu (EB) Nr. 1060/2009 nustatytą teisės ir priežiūros sistemą. Komisija, gaudama informaciją iš EVPRI, toliau turėtų stebėti kredito reitingų agentūroms taikomos Singapūro teisės ir priežiūros sistemos pokyčius ir sąlygų, kuriomis remiantis priimtas šis sprendimas, vykdymą;
            
         
               (8)
            
            
               šiame sprendime numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Taikant Reglamento (EB) Nr. 1060/2009 5 straipsnį, Singapūre veikianti kredito reitingų agentūrų teisės ir priežiūros sistema laikoma atitinkančia Reglamento (EB) Nr. 1060/2009 reikalavimus.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2014 m. balandžio 28 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 302, 2009 11 17, p. 1.
   
      (2)  2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1.).